***MARGELIS***

TRAVEL SERVICES & COACH OPERATOR

 ΣΑΤΩΒΡΙΑΝΔΟΥ 3 – ΠΑΤΡΑ, 262 23

 ΤΗΛ: 2610222350 & 2610278259

e-mail: info@margelis.eu [www.margelis.eu](http://www.margelis.eu)

**ΜΟΣΧΑ – ΑΓΙΑ ΠΕΤΡΟΥΠΟΛΗ**

**8 ΗΜΕΡΕΣ – ΑΕΡΟΠΟΡΙΚΩΣ**

|  |  |
| --- | --- |
| **ΑΝΑΧΩΡΗΣΗ** | **ΕΠΙΣΤΡΟΦΗ** |
| **24/10** | **31/10** |

**1η ημέρα: Πάτρα – Αθήνα - Μόσχα. Πρώτη γνωριμία, Moscow by night -** **βραδινή βόλτα στο ιστορικό κέντρο της πόλης**

Συγκέντρωση των εκδρομέων στις ….:00 στη πλατεία Τριών Συμμάχων και αναχώρηση για το αεροδρόμιο Ελ. Βενιζέλος

Πτήση για τη Μόσχα μέσω ενδιάμεσου σταθμού. Άφιξη στη Μόσχα και μεταφορά στο ξενοδοχείο μας. Στη διάρκεια της διαδρομής μας προς το ξενοδοχείο, θα πάρουμε τις πρώτες μας πληροφορίες για τον προορισμό και θα ξεκινήσουμε τη γνωριμία μας με μια από τις πιο εντυπωσιακές και ιστορικές πόλεις του κόσμου, την πανέμορφη και Ιστορική Πρωτεύουσα του Ρωσικού Κράτους. Με πλούσια ιστορία, μοναδική αρχιτεκτονική και ατμόσφαιρα γεμάτη αντιθέσεις, η Μόσχα, συνδυάζει το ένδοξο παρελθόν με τον σύγχρονο δυναμισμό. Ιδρύθηκε το 1147 και εξελίχθηκε σε ένα από τα σημαντικότερα κέντρα της ρωσικής πολιτικής και πολιτιστικής ζωής. Από την εποχή των τσάρων έως τη Σοβιετική Ένωση και τη σύγχρονη Ρωσία, η Μόσχα ήταν πάντα το επίκεντρο των εξελίξεων. Μεταφορά και τακτοποίηση στο ξενοδοχείο. Μετά το δείπνο θα έχουμε τη δυνατότητα να περπατήσουμε στις κεντρικές πλατείες (Κόκκινη Πλατεία, Μανέζναγια), στις οδούς Οχότνι Ριάντ, Νικόλσκαγια, στην λεωφόρο Τβερσκάγια. Συνοδευόμενοι πάντα από ελληνόφωνο εκπρόσωπο του πρακτορείου μας, θα απολαύσουμε το φωταγωγημένο ιστορικό κέντρο της πόλης που με τον ειδικό, «καλλιτεχνικό» φωτισμό αλλάζει όψη κάθε βράδυ μετά τη δύση του ηλίου. Συνάντηση την προκαθορισμένη ώρα με τον/την συνοδό και επιστροφή στο ξενοδοχείο (μετάβαση και επιστροφή με το μετρό).

**2η ημέρα: Μόσχα. Ξενάγηση-περιήγηση της πόλης, Καθεδρικός Ναός του Σωτήρα, Γέφυρα του Πατριάρχη, πεζόδρομος Στάρι Αρμπάτ, Κόκκινη Πλατεία, πάρκο Ζαριάντιε**

Πρωινό στο ξενοδοχείο. Τη γνωριμίας μας με τη «Μόσχας με τους Χρυσούς Τρούλους» θα την συνεχίσουμε με την περιήγηση-ξενάγηση στα σημαντικότερα αξιοθέατα της για να δούμε μεταξύ άλλων: τις κεντρικές λεωφόρους με τα ιστορικά κτίρια διαφόρων εποχών, τους επιβλητικούς πύργους της εποχής του Στάλιν (λεγόμενες Επτά Αδελφές), τις όμορφες πλατείες της πόλης, τα πράσινα βουλεβάρτα και τα πάρκα της, τα πολλά μνημεία και αγάλματα αφιερωμένα σε γνωστές προσωπικότητες και ιστορικά γεγονότα, τα κτίρια της Εθνικής Βιβλιοθήκης, το αρχοντικό του Πασκόβ, το Μανέζ και τη Δούμα, το δημαρχείο της Μόσχας, το άγαλμα του πρίγκιπα Γιούρι Ντολγκορούκι (ιδρυτή της πόλης), την πλατεία Πούσκινσκαγια με το άγαλμα του Αλεξάντρ Πούσκιν, την πλατεία των θεάτρων με τα θέατρα Μπολσόι και Μάλι, την πλατεία Λουμπγιάνσκαγια με το κτίριο της Κρατικής Ασφάλειας (πρώην KGB), την πλατεία Σλαβιάνσκαγια με το άγαλμα αφιερωμένο στους Αγίους Κύριλλο και Μεθόδιο, θα δούμε επίσης την οδό Βαρβάρκα με τις γραφικές εκκλησίες (από τις αρχαιότερες της Μόσχας), το σύγχρονο πάρκο «Ζαριάντιε», το άγαλμα του Πρίγκιπα Βλαντίμιρ – του Βαπτιστή των Ρώσων, το Ολυμπιακό στάδιο Λουζνική, το μοναστήρι Νοβοντέβιτσι μπροστά από την «Λίμνη των Κύκνων» και πάρα πολλά άλλα. Θα κάνουμε στάση για να επισκεφτούμε τον Καθεδρικό Ναό ολόκληρης της Ρωσίας - τον Ιερό Ναό του Σωτήρα. Θα περπατήσουμε τη «Γέφυρα του Πατριάρχη», ένα από τα πιο εντυπωσιακά σημεία της Μόσχας για φωτογράφηση, με μοναδική θέα στο Κρεμλίνο και τους ιστορικούς τρούλους των καθεδρικών της. Στη συνέχεια θα επισκεφτούμε τους λόφους Βορομπιόβι (λεγόμενοι λόφοι του Λένιν), το υψηλότερο σημείο της πόλης δίπλα από την πανεπιστημιούπολη του Κρατικού Πανεπιστημίου Λομονόσοβ, όπου δεσπόζει το κεντρικό της κτήριο – ένα από τα πιο εμβληματικά της Μόσχας. Θα κάνουμε στάση στο ειδικά διαμορφωμένο παρατηρητήριο, όπου από το «μπαλκονάκι» μπορούμε να θαυμάσουμε τη πανοραμική θέα του ιστορικού κέντρου της πόλης. Συνεχίζοντας θα επισκεφτούμε τον πεζόδρομο Στάρι Αρμπάτ - έναν από τους παλαιότερους εμπορικούς δρόμους και σύμβολο της παλιάς Μόσχας. Ο δρόμος, γεμάτος ιστορία και πολιτισμό, εμφανίστηκε στο χάρτη της πόλης τον 15ο αιώνα και είναι στενά συνδεδεμένος με σπουδαίες προσωπικότητες της ρωσικής λογοτεχνίας, μουσικής και τέχνης. Ο Πούσκιν, ο Λέρμοντοβ, ο Ραχμάνινοβ, ο Σκριάμπιν, ο Γκόγκολ, ο Τολστόι, ο Σαλτικόβ-Σεντρίν, ο Τσέχοβ και ο Μπλοκ έζησαν ή δημιούργησαν εδώ, αφήνοντας ανεξίτηλο το αποτύπωμά τους στην πνευματική παράδοση της Ρωσίας. Στην Αρμπάτ οι επισκέπτες μπορούν να θαυμάσουν σημαντικά μνημεία και πολιτιστικά σημεία, όπως το άγαλμα του Μπουλάτ Οκουντζάβα, του διάσημου ποιητή και συνθέτη της Σοβιετικής εποχής, καθώς και το ρομαντικό άγαλμα του Αλεξάντρ Πούσκιν με τη σύζυγό του, Νατάλια Γκοντσαρόβα. Ξεχωρίζουν επίσης τα μουσεία-κατοικίες του Πούσκιν και του Λέρμοντοβ, το «Λογοτεχνικό Αρχοντικό» και το φημισμένο Θέατρο Βαχτάνγκοβ, που συμπληρώνουν τον καλλιτεχνικό και ιστορικό χαρακτήρα του δρόμου. Στη συνέχεια θα επισκεφτούμε την Κόκκινη Πλατεία, ένα από τα πιο εμβληματικά σύμβολα και ίσως το πιο γνωστό αξιοθέατο της Ρωσίας, που με την επιβλητική αρχιτεκτονική της και την ιστορική της σημασία, αποτελεί ένα από τα πιο αναγνωρίσιμα σημεία στον κόσμο και σημείο αναφοράς για κάθε επισκέπτη της Μόσχας. Το «ντεμπούτο» της Πλατείας στην ιστορία της πόλης χρονολογείται από τον 15ο αιώνα, από την εποχή της βασιλείας του Ιβάν Γ΄ ( Μεγάλου), ενώ αρχικά προοριζόταν για αγορές-παζάρια και εμπορικές σειρές κάτω από τα Βορειοανατολικά τείχη του Κρεμλίνου. Από τον 17ο αιώνα η πλατεία άρχισε να ονομάζεται «Κράσναγια», δηλαδή Κόκκινη, που σήμαινε όμορφη. Με την πάροδο του χρόνου στην πλατεία εμφανίστηκαν διάφορα άλλα μνημεία και αξιοθέατα. Εδώ βρίσκονται ο παραμυθένιος ναός της Αγίας Σκέπης της Παναγίας (γνωστός ως ναός του Αγίου Βασιλείου), ο υψηλότερος πύργος του Κρεμλίνου Σπάσσκαγια (του Σωτήρα), το Μαυσωλείο του Λένιν, το κεντρικό κτίριο του Ιστορικού Μουσείου η εκκλησία της Παναγίας Καζάνσκαγια, το πασίγνωστο πολυκατάστημα ΓΚΟΥΜ και η Πύλη της Αναστάσεως ή των Ιβήρων με το ομώνυμο παρεκκλήσι. Εμείς θα έχουμε χρόνο στη διάθεσή μας για να τον διαθέσουμε σύμφωνα με τις επιθυμίες μας, ενώ όποιος επιθυμεί μπορεί να ακολουθήσει τον/την συνοδό και να επισκεφτεί το πάρκο Ζαριάντιε που δημιουργήθηκε από μια ομάδα νέων και ταλαντούχων αρχιτεκτόνων - μηχανικών και αποτελεί χαρακτηριστικό παράδειγμα της εξέλιξης της σύγχρονης Μόσχας. Το έργο σχεδιάστηκε για να ενσωματώσει τη σύγχρονη αρχιτεκτονική με τη φυσική και ιστορική κληρονομιά της Μόσχας. Όντας ένα από τα πιο εντυπωσιακά αρχιτεκτονικά και φυσικά τοπία της Μόσχας, το Ζαριάντιε, ενσωματώνει τέσσερα διαφορετικά ρωσικά φυσικά τοπία (στέπα, δάσος, τούνδρα και υγρότοπους) και προσφέρει έναν μοναδικό συνδυασμό φύσης και αστικής ανάπτυξης, όπου αλληλοσυμπληρώνονται αρμονικά οι έννοιες της επιστήμης, της ιστορίας και της ψυχαγωγίας, δημιουργώντας ένα δυναμικό και πολυδιάστατο περιβάλλον. Στην περιοχή, μεταξύ άλλων, θα δούμε τις εκκλησίες της Αγίας Βαρβάρας και του Οσίου Μαξίμ, τα αρχοντικά της των Ρομάνοβ και της «παλιάς αγγλικής αυλής», την μονή της Υπαπαντής και το Γκοστίνι Ντβορ, όπως επίσης θα μπορέσουμε να περπατήσουμε στην «αιωρούμενη γέφυρα» μήκους 244 μέτρων, η οποία αποτελεί ένα θαύμα μηχανικής, καθώς στέκεται χωρίς ορατά στηρίγματα.

Μετά την ολοκλήρωση του προγράμματος επιστροφή στο ξενοδοχείο και ελεύθεροι έως το δείπνο.

**3η ημέρα: Μόσχα. Κρεμλίνο, Πλατεία των Ναών του Κρεμλίνου, ναοί μουσεία, Παλάτι του Πατριάρχη, ΔΩΡΟ** **«Μουσείο Κοσμοναυτικής-Αστροναυτικής», Μοσχοβίτικο Μετρό**

Πρωινό στο ξενοδοχείο. Συνεχίζουμε τη γνωριμία μας με την Αρχοντική Μόσχα και αφήνουμε τις υπέργειες ομορφιές της πόλης για να χρησιμοποιήσουμε το περίφημο και ίσως το ομορφότερο μετρό στον κόσμου. Θα επισκεφτούμε μερικούς από τους πιο διάσημους, ιστορικούς σταθμούς του διάσημου Μοσχοβίτικου Μετρό, που θεωρούνται πραγματικά έργα τέχνης και έχουν αναγνωριστεί ως πολιτιστικά μνημεία. Κάποιοι σταθμοί με τις τοιχογραφίες, τα μωσαϊκά, τα αγάλματα και τα βιτρό, θυμίζουν πραγματικά υπόγεια μουσεία και αποτελούν αξιόλογα έργα τέχνης που εντυπωσιάζουν τους επισκέπτες από όλο τον κόσμο. Ο συνολικός αριθμός των σταθμών του μετρό της Μόσχας πλέον ξεπερνά τους 270, ενώ ημερησίως πάνω από 9 εκατομμύρια επιβατών το χρησιμοποιούν για τις μετακινήσεις τους. Συνεχίζοντας τη διαδρομή μας με το μετρό θα φτάσουμε κοντά στην πλατεία Μανέζναγια, όπου βρίσκεται το άγαλμα του Στρατηγού Ζούκοβ πάνω σε άλογο και συμβολίζει τη νίκη του στον Β΄Παγκόσμιο Πόλεμο, ειδικότερα τις στρατηγικές του νίκες κατά του Χίτλερ και της ναζιστικής Γερμανίας. Θα περάσουμε από τον Κήπο του Αλέξανδρου, μπροστά από το μνημείο του Άγνωστου Στρατιώτη με την «Αιώνια Φλόγα» και την φρουρά του Μνημείου, που αλλάζει με τελετουργικό τρόπο και σε τακτά χρονικά διαστήματα. Στη συνέχεια θα εισέλθουμε στον εσωτερικό χώρο του Κρεμλίνου. Εδώ, στη διάρκεια των ξεναγήσεων-περιηγήσεων μας, θα δούμε το πρώην Μέγαρο Συνεδριάσεων του Κ.Κ.Σ.Ε., τα κτίρια των υπηρεσιών του Προέδρου της Ρωσίας, το Προεδρικό Μέγαρο, το «Παλάτι Του Πατριάρχη» (υπήρξε χώρος κατοικίας των πρώτων Πατριαρχών της Ρωσικής Ορθόδοξης Εκκλησίας), το «Τσάρο-Κανόνι», την «Τσαρίνα-Καμπάνα», το Κωδωνοστάσιο του Ιβάν, την Πλατεία των Ναών του Κρεμλίνου με τις γραφικές εκκλησίες, τους ναούς-μουσεία του Αρχαγγέλου Μιχαήλ, του Ευαγγελισμού, της Κοιμήσεως της Θεοτόκου, της Κατάθεσης της Τιμίας Εσθήτος της Παναγίας και των Δώδεκα Αποστόλων (με επίσκεψη σε κάποιον από αυτούς). Στη συνέχεια θα μεταβούμε κοντά στο πάρκο Β.Ντ.Ν.Χ., όπου θα έχουμε δώρο την επίσκεψη στο περίφημο «Μουσείο Αστροναυτικής-Κοσμοναυτικής», ένα από τα μεγαλύτερα επιστημονικά μουσεία στον κόσμο. Η ιστορία του μουσείου ξεκίνησε το δεύτερο μισό του 20ου αιώνα, όταν το 1964 εμφανίστηκε στον χάρτη της πόλης το μνημείο αφιερωμένο στους «Κατακτητές του Διαστήματος». Η έκθεση του μουσείου στη σημερινή του μορφή άνοιξε τις πύλες του για το κοινό στις 10 Απριλίου του 1981 και ήταν αφιερωμένη στην 20η επέτειο της πρώτης επανδρωμένης πτήσης στο διάστημα - στην πτήση του Γιούρι Γκαγκάριν. Η έκθεση του μουσείου αποτελείται από διάφορες αίθουσες, κινηματογράφο και συνεδριακό χώρο, ενώ η συλλογή του συμπεριλαμβάνει περισσότερα από 93 000 αντικείμενα, τα οποία εξιστορούν τα σημαντικότερα γεγονότα της εξερεύνησης του διαστήματος, όπως η εκτόξευση του πρώτου τεχνητού δορυφόρου της Γης, η πρώτη έξοδος του ανθρώπου στο «ανοιχτό διάστημα», το πρόγραμμα εξερεύνησης της σελήνης και η μελέτη των πλανητών του Ηλιακού Συστήματος. Μεταξύ των εκθεμάτων του μουσείου ξεχωρίζουν τα προσωπικά αντικείμενα των κοσμοναυτών, οι τεχνητοί δορυφόροι σε πραγματικό μέγεθος, οι «επιστρεφόμενες κάψουλες» διαστημόπλοιων, τα  δείγματα πυραύλων και διαστημικής τεχνολογίας, οι συλλογές πινάκων και γραφικών, καθώς και τα ομοιώματα του διαστημικού σταθμού «Μιρ» και του «Διεθνή Διαστημικού Σταθμού».Μετά την ολοκλήρωση του προγράμματος επιστροφή στο ξενοδοχείο και ελεύθεροι έως το δείπνο.

**4η ημέρα: Μετάβαση Μόσχα-Αγία Πετρούπολη | Αγία Πετρούπολη. Πρώτη γνωριμία, βραδινή βόλτα στο ιστορικό κέντρο της πόλης**

Πρωινό στο ξενοδοχείο. Μετά το check out αποχαιρετούμε την πανέμορφη Μόσχα και φτάνουμε σε έναν από τους σιδηροδρομικούς σταθμούς (ή σε ένα από τα αεροδρόμια της πόλης σε περίπτωση αεροπορικής μετάβασης) για την μετάβασή μας στην Αγία Πετρούπολη. Κατά τη διάρκεια του ταξιδιού με το ημερήσιο εξπρές τραίνο στο Βορειοδυτικό τμήμα της χώρας, θα απολαύσουμε μια πανέμορφη διαδρομή με γνήσια απέραντα τοπία της ρωσικής επαρχίας με παρθένες εκτάσεις, ατελείωτα δάση, γαλήνιες λίμνες και ιστορικά χωριά όπως το Βόλοτσεκ, το Τορζόκ και το Μπολογκόε, που μοιάζουν βγαλμένα από άλλη εποχή. Άφιξη στην Αγία Πετρούπολη στον σιδηροδρομικό σταθμό που βρίσκεται στην καρδιά της πόλης. Στη διάρκεια της διαδρομής μας προς το ξενοδοχείο, θα κάνουμε την πρώτη μας γνωριμία με την πόλη, η οποία ιδρύθηκε από τον Μέγα Πέτρο (Πέτρο Α' της Ρωσίας) το 1703 με στόχο να εξασφαλίσει στην Αυτοκρατορία του μια στρατηγική έξοδο προς τη Θάλασσα του Βορρά και να ενισχύσει την εμπορική και ναυτική ισχύ της χώρας. Αφού πάρουμε τις πρώτες μας πληροφορίες για την ιστορία της Βόρειας Πρωτεύουσας της Ρωσίας, θα μεταφερθούμε και θα τακτοποιηθούμε στο ξενοδοχείο. Μετά το  δείπνο θα έχουμε τη δυνατότητα να περπατήσουμε στη Λεωφόρο Νέβσκι, την Πλατεία Καλών Τεχνών, στις προκυμαίες των καναλιών και των ποταμών της Αγίας Πετρούπολης. Θα έχουμε τη δυνατότητα να απολαύσουμε τα φωταγωγημένα ιστορικά κτίρια της πόλης, τα παλάτια, τους ναούς και άλλα εντυπωσιακά κτίρια και μνημεία που χτίστηκαν κατά την εποχή των Τσάρων και αποτελούν το πολιτιστικό και αρχιτεκτονικό της κληροδότημα. Συνάντηση την προκαθορισμένη ώρα με τον/την συνοδό και επιστροφή στο ξενοδοχείο (μετάβαση και επιστροφή με το μετρό)! η βραδινή βόλτα ενδέχεται να πραγματοποιηθεί κάποια άλλη ημέρα.

**5η ημέρα: Αγία Πετρούπολη. Ξενάγηση-περιήγηση της πόλης, μουσείο Ερμιτάζ, Καθεδρικός Ναός της Παναγίας Καζάνσκαγια**

Πρωινό στο ξενοδοχείο. Τη γνωριμία μας με την πόλη του Αγίου Πέτρου θα την συνεχίσουμε με την ξενάγησή μας στα σημαντικότερα αξιοθέατά της για να δούμε, μεταξύ άλλων, τις κεντρικές λεωφόρους, τις κεντρικές πλατείες, την λεωφόρο Νέβσκι, τα παλάτια και τις κατοικίες των πλουσίων και των αριστοκρατών της Αυτοκρατορικής Ρωσίας όπως το Μαρμάρινο παλάτι, τα παλάτια των Στρόγκανοβ, των Γιουσούποβ και των Σερεμέτιεβ. Θα δούμε επίσης το Ναυαρχείο, την πανεπιστημιούπολη, το νησί Βασίλιεβσκι με το «Βέλος» του μπροστά από τον ποταμό Νέβα (στην ρωσική προφέρετε Στρέλκα) και την πανέμορφη θέα του συμπλέγματος των κτηρίων του μουσείου Ερμιτάζ, το Χειμερινό Ανάκτορο, την Πλατεία των Ανακτόρων, τα θέατρα Μαριίνσκι (πρώην Κίροβ), Αλεξανδρίνσκι και Μιχάηλοβσκι, το Πεδίο του Άρεως, τον Καλοκαιρινό Κήπο, τον Καθεδρικό Ναό της Παναγίας Καζάνσκαγια, τον Καθεδρικό Ναό του Αγίου Ισαακίου, την πλατεία της Συγκλήτου με το Μπρούντζινο Καβαλάρη (άγαλμα αφιερωμένο στον Μέγα Πέτρο από την Αικατερίνη Β΄) και πάρα πολλά άλλα. Στη συνέχεια θα ξεναγηθούμε στο Ερμιτάζ - τρίτο σε μέγεθος μουσείο στον κόσμο και πρώτο σε συλλογές, οι οποίες αριθμούν περισσότερα από τρία εκατομμύρια εκθέματα που χρονολογούνται αρχίζοντας από την προϊστορική εποχή ως τις ημέρες μας. Το μουσείο ιδρύθηκε από την Μεγάλη Αικατερίνη και αρχικά στεγαζόταν στις αίθουσες του Χειμερινού Ανακτόρου. Σήμερα το Μουσείο Ερμιτάζ αποτελείται από το ίδιο το Ανάκτορο, το Παλιό, το Μικρό, το Νέο Ερμιτάζ, το ομώνυμο θέατρο και το κτήριο του πρώην Γενικού Επιτελείου του Στρατού. Στην πορεία που θα ακολουθήσουμε μέσα στο κεντρικό συγκρότημα του μουσείου, περνώντας από τις εντυπωσιακές αίθουσες των ανακτόρων με την ξεχωριστή διακόσμηση, μεταξύ άλλων, θα θαυμάσουμε τις αίθουσες των θρόνων, τις αίθουσες των εορτών και τελετών, το διάσημο «ρολόι παγώνι», καταπληκτικά ψηφιδωτά και αριστουργήματα τέχνης διάσημων καλλιτεχνών, όπως του Ντα Βίντσι, του Τιτσιάνο, του Ραφαήλ, του Ρέμπραντ, του Ελ Γκρέκο και πολλών άλλων. Μια ξενάγηση στο Ερμιτάζ είναι σαν ένα ταξίδι μέσα στην ιστορία, την τέχνη και τον πολιτισμό, προσφέροντας αξέχαστες εμπειρίες και εικόνες που θα μείνουν για πάντα στη μνήμη των επισκεπτών. Στη διάρκεια της ημέρας θα επισκεφτούμε και τον Καθεδρικό Ναό της πόλης - τον ναό της Παναγίας Καζάνσκαγια. Η Παναγία Καζάνσκαγια (τού Καζάν) ή αλλιώς Θεοτόκος του Καζάν είναι μία ιερή εικόνα πού κατέχει περίοπτη θέση στην Ρωσική Ορθόδοξη Εκκλησία, και όχι μόνο. Η Παναγία Καζάνσκαγια είναι πολιούχος τού Καζάν και εθεωρείτο και προστάτιδα όλης της Ρωσίας (και της Ρωσικής οικογένειας) για αιώνες. Η ιερή εικόνα ανακαλύφθηκε στις 8 Ιουλίου 1579 από ένα μικρό κορίτσι με το όνομα Ματρόνα. Σύμφωνα με την παράδοση, η τοποθεσία τού Ιερού Κειμήλιου αποκαλύφθηκε στο κορίτσι από την ίδια την Θεοτόκο. Στο σημείο αυτό χτίστηκε ο Ιερός Ναός της Θεοτόκου του Καζάν όπου φυλασσόταν η εικόνα έως και το 1904 την χρονιά όπου εκλάπη. Σήμερα ο Ναός φιλοξενεί και πάλι, μετά από πολλά χρόνια απουσίας, ένα από τα πιστά αντίγραφα της θαυματουργής εικόνα της Παναγίας Καζάνσκαγια του 18ου αιώνα. Μετά την ολοκλήρωση του προγράμματος επιστροφή στο ξενοδοχείο και ελεύθεροι έως το δείπνο.

**6η ημέρα: Αγία Πετρούπολη. Φρούριο και Ναός των Απόστολων, Πέτρου και Παύλου, ναός-μουσείο του «Σωτήρα πάνω στο Χυμένο Αίμα» - της Αναστάσεως του Χριστού, ΔΩΡΟ βαρκάδα-ξενάγηση\* στα κανάλια και τους ποταμούς**

Πρωινό στο ξενοδοχείο. Θα συνεχίσουμε τις περιηγήσεις μας με μια επίσκεψη στο Φρούριο των Πέτρου και Παύλου, το πρώτο κτίσμα της πόλης, καθώς και στο ναό των Αποστόλων Πέτρου και Παύλου, όπου βρίσκονται οι τάφοι των μελών της δεύτερης τσαρικής δυναστείας της Ρωσίας, αυτής των Ρομάνοβ που είχε αναλάβει την εξουσία το 1613 και κυβέρνησε μέχρι την ανατροπή της το 1917. Η δυναστεία αυτή επανίδρυσε τη σταθερότητα στη χώρα μετά την εποχή των ταραχών, και υπό την ηγεσία της, η Ρωσία εξελίχθηκε σε μια από τις μεγάλες δυνάμεις της Ευρώπης. Στη συνέχεια θα επισκεφθούμε το μοναδικό σε ομορφιά ναό-μουσείο της Αναστάσεως του Χριστού (1883-1907). Ο ναός ονομάζεται και ως ναός του «Σωτήρα πάνω στο Χυμένο Αίμα» και θεμελιώθηκε κατ’ εντολή του Αυτοκράτορα Αλέξανδρου Γ΄ στο σημείο, όπου είχε τραυματιστεί θανάσιμα ο πατέρας του, ο Αλέξανδρος Β΄. Ο ναός χτίστηκε ως μνημείο αφιερωμένο στον Τσάρο-Μάρτυρα με δωρεές που είχαν συγκεντρωθεί απ’ όλη τη Ρωσία. Η αρχιτεκτονική του ναού ξεχωρίζει σαφώς από την υπόλοιπη αρχιτεκτονική της Αγίας Πετρούπολης, καθώς είναι χτισμένος σε «Ρωσικό Στυλ». Αυτή η αρχιτεκτονική, που αντλεί έμπνευση από τη ρωσική παραδοσιακή αρχιτεκτονική, χαρακτηρίζεται από έντονα βυζαντινά και ρωσικά στοιχεία, όπως οι χρυσαφένιοι θόλοι, οι πολύχρωμοι τρούλοι και η πλούσια διακόσμηση με ψηφιδωτά και βιτρό. Εξωτερικά ο ναός θυμίζει το Ναό του Αγίου Βασιλείου (της Αγίας Σκέπης της Παναγίας) της Μόσχας, ενώ το εσωτερικό του αποτελεί πραγματικό μουσείο ψηφιδωτών που καλύπτει μια έκταση επτά χιλιάδων εξήντα πέντε τετραγωνικών μέτρων. Το μωσαϊκό δημιουργήθηκε στο εργαστήριο του Β.Α. Φρολόβ βάση σχεδίων άλλων τριάντα γνωστών Ρώσων καλλιτεχνών, όπου οι πολύχρωμες ψηφίδες συνθέτουν σκηνές από τη Βίβλο, εικόνες αγίων, καθώς και διακοσμητικά μοτίβα εμπνευσμένα από τη ρωσική παράδοση. Ακολουθεί ως δώρο μια απολαυστική βαρκάδα-μίνι κρουαζιέρα-ξενάγηση\* στα κανάλια και τους ποταμούς της Αγίας Πετρούπολης, που θα μας δώσει τη δυνατότητα να γνωρίσουμε το ιστορικό κέντρο της «Βενετίας του Βορρά» από μια διαφορετική όψη. Μια κρουαζιέρα στα νερά της πόλης είναι ο καλύτερος τρόπος για να θαυμάσει κανείς τα εντυπωσιακά παλάτια, τις ιστορικές γέφυρες και τα νεοκλασικά κτίρια που μετατρέπουν την Αγία Πετρούπολη σε ένα ανοιχτό μουσείο. Μετά την ολοκλήρωση του προγράμματος επιστροφή στο ξενοδοχείο και ελεύθερος χρόνος έως το δείπνο.

**7η ημέρα:  Αγία Πετρούπολη. Νησί Κότλιν - Κρονστάνδη, Θαλάσσιος Καθεδρικός Ναός του Αγίου Νικολάου, επίσκεψη σε μια από τις θερινές κατοικίες: ή Πετροντβορέτς (Πέτερχοφ) - Κάτω Πάρκο και Μεγάλο Παλάτι ή Τσάρσκογιε Σελό (Πούσκιν), παλάτι της Αικατερίνης Ά**

Πρωινό στο ξενοδοχείο. Αφιερώνοντας την ημέρα μας σε επισκέψεις στα περίχωρα της Αγίας Πετρούπολη και τους χώρους των θερινών κατοικιών της τσαρικής οικογένειας θα αναχωρήσουμε:

**ή** α) για το Πετροντβορέτς ή αλλιώς Πέτερχοφ - ένα στολίδι της ρωσικής αρχιτεκτονικής, μια πόλη από παλάτια, πάρκα και σιντριβάνια που χτίστηκε από τον Μέγα Πέτρο σε ανάμνηση της νίκης της Ρωσίας επί της Σουηδίας στον Βόρειο Πόλεμο και συναγωνιζόταν σε ομορφιά και πολυτέλεια με τις Βερσαλλίες. Υπήρξε θερινή κατοικία των Ρώσων αυτοκρατόρων. Θα επισκεφτούμε το Μεγάλο Παλάτι με το εξαίσιο εσωτερικό του, όπου έχουν διαφυλαχθεί τα περισσότερα αυθεντικά εκθέματα απ’ όσα υπάρχουν στις θερινές κατοικίες στα περίχωρα της Αγίας Πετρούπολης. Από το Μεγάλο Παλάτι τρία τεράστια σιντριβάνια οδηγούν στο Κάτω Πάρκο - αληθινό έργο τέχνης (τα σιντριβάνια στο πάρκο και στους κήπους λειτουργούν την θερινή περίοδο). Εμείς θα περπατήσουμε το μεγαλύτερο μέρος του Κάτω Πάρκου για να φτάσουμε στην ακτή του κόλπου της Φιλανδίας της Βαλτικής θάλασσας, όπου βρίσκονται το «Μον Πλεζίρ» (αγαπημένο παλατάκι του Μέγα Πέτρου) και το παλάτι των λουτρών, που και αυτά ήταν σχεδιασμένα από τον περίφημο Ιταλό Φραντσέσκο Μπαρτολομέο Ραστρέλι.

**ή** β) για το Πούσκιν ή αλλιώς Τσάρσκογιε Σελό, όπου θα ξεναγηθούμε στο Παλάτι της Αικατερίνης - ένα από τα μεγαλύτερα και ίσως το πιο εντυπωσιακό και με τη μεγαλύτερη πρόσοψη παλατιού απ' όσα βρίσκονται στα περίχωρα της Αγίας Πετρούπολης. Εδώ βρίσκεται και το περίφημο «Κεχριμπαρένιο Δωμάτιο» (το επισκεπτόμαστε εφόσον είναι προσβάσιμο), γνωστό σαν το «όγδοο θαύμα του κόσμου». Η κεχριμπαρένια διακόσμηση του έχει εξ’ ολοκλήρου ανακατασκευαστεί και θα εντυπωσιάσει τους πάντες (η τύχη της αυθεντικής αγνοείται από το 1945). Το πάρκο του Τσάρσκογιε Σελό, ένα συγκρότημα από παλάτια, κήπους, τεχνητές και φυσικές λίμνες με νησάκια, ήταν το αγαπημένο μέρος ξεκούρασης των Ρώσων Τσάρων.

Μετά από την επίσκεψη α ή β συνεχίζουμε με την επίσκεψή μας στο νησί Κότλιν, όπου θα επισκεφτούμε την Κρονστάνδη – μια πόλη με εξαιρετική ιστορική και πολιτιστική κληρονομιά, που κατά τη διάρκεια των τριών τελευταίων αιώνων έχει διαδραματίσει έναν σημαντικό ρόλο στην ιστορία της Ρωσίας. Μοναδική και η αξία της Κρονστάνδης που, ως ναυτικό φυλάκιο, χτίστηκε για να προστατεύσει τη νέα πρωτεύουσα – την Αγία Πετρούπολη. Η ιστορία της πόλης είναι στενά συνδεδεμένη με τον Μέγα Πέτρο, τη δημιουργία και την ενίσχυση του Πολεμικού Ναυτικού της Ρωσίας, τις μεγάλες εφευρέσεις και ανακαλύψεις των Ρώσων επιστημόνων και τα ηρωικά γεγονότα του Μεγάλου Πατριωτικού Πολέμου 1941-1945. Εδώ θα επισκεφτούμε το Ναυτικό Καθεδρικό Ναό του Αγίου Νικολάου – τον τελευταίο και μεγαλύτερο Καθεδρικό Ναυτικό Ναό που κτίστηκε στην Ρωσική Αυτοκρατορία. Ο ναός είναι χτισμένος σε «νεοβυζαντινό» ρυθμό, ο οποίος είχε επηρεαστεί από την αρχιτεκτονική των  6ου - 8ου αιώνων και είχε ως καλλιτεχνικό και ιδεολογικό πρότυπο το Ναό της Αγίας Σοφίας της Κωνσταντινούπολης. Μετά την ολοκλήρωση του προγράμματος επιστροφή στο ξενοδοχείο και ελεύθερος χρόνος έως το δείπνο.

**8η ημέρα: Αγία Πετρούπολη – Αθήνα – Πάτρα**

Πρωινό (θα είναι σε πακέτο για τις πτήσεις που είναι πολύ νωρίς). Μετά το check out συγκέντρωση την προκαθορισμένη ώρα. Αποχαιρετούμε τη «Βόρεια Πρωτεύουσα» της χώρας και κατευθυνόμαστε προς το αεροδρόμιο για να πάρουμε την πτήση της επιστροφής μέσω ενδιάμεσου σταθμού για την Αθήνα. Άφιξη στην Αθήνα και άμεση αναχώρηση για την Πάτρα.

**ΤΙΜΗ ΣΥΜΜΕΤΟΧΗΣ ΚΑΤΑ ΑΤΟΜΟ**

|  |  |  |
| --- | --- | --- |
|  | **Early booking έως 31/08** | **Κανονική Τιμή από 01/09** |
| Τιμή σε δίκλινο | 2.180 € | 2.250 € |
| Τιμή σε μονόκλινο | 2.490 € | 2.560 € |

**ΠΕΡΙΛΑΜΒΑΝΟΝΤΑΙ:**

* Διαμονή σε επιλεγμένα ξενοδοχεία 4\*
* Διατροφή βάση προγράμματος: πρωινά & δείπνα
* Αεροπορικά εισιτήρια για πτήσεις προς/από τους προορισμούς βάση προγράμματος
* Αποσκευές ανά άτομο: 1 παραδοτέα αποσκευή 20 κιλά + 1 χειραποσκευή 8κιλά (55x40x20cm) + 1 μικρό προσωπικό αντικείμενο (μπορεί να είναι μια γυναικεία/αντρική τσάντα μικρού μεγέθους ή θήκη φορητού υπολογιστή και πρέπει να χωρά κάτω από το μπροστινό κάθισμα)
* Φόροι αεροδρομίων
* Εισιτήρια ημερήσιου τραίνου οικονομικής θέσεις (ή αεροπορικά εισιτήρια οικονομικής θέσης) για μετάβαση  ΜΟΣΧΑ-ΑΓΙΑ ΠΕΤΡΟΥΠΟΛΗ ή αντίστροφά βάση προγράμματος (το μέσο μετάβασης καθορίζεται από τον διοργανωτή πριν την αναχώρηση από την Ελλάδα και άμεσα εξαρτάται από το πότε θα υπάρχει η τελική λίστα των ταξιδιωτών με όλα τα στοιχεία των διαβατηρίων)
* Μεταφορές / περιηγήσεις με πούλμαν στη Ρωσία σύμφωνα με το πρόγραμμα
* Μεταφορά με πούλμαν ή mini bus από Πάτρα – Αεροδρόμιο Ελ. Βενιζέλος – Πάτρα
* Ελληνόφωνες ξεναγήσεις - περιηγήσεις βάση προγράμματος
* Έμπειρος αρχηγός-συνοδός από Ελλάδα (για γκρουπ άνω των 20 ατόμων), για μικρότερα γκρουπ ελληνόφωνοι εκπρόσωποι του γραφείου θα εκτελούν χρέη συνοδού (σε κάθε περίπτωση οι εκπρόσωποι του γραφείου θα είναι παρόντες σε όλες τις αφίξεις & αναχωρήσεις των γκρουπ στα αεροδρόμια και τους σιδηροδρομικούς σταθμούς, όπου θα δίνουν τις απαραίτητες οδηγίες στους ταξιδιώτες και θα τους συνοδεύουν και κατά τη διάρκεια της τακτοποίησής τους στα ξενοδοχεία)
* Τοπικοί φόροι
* Βίζα Ρωσίας
* Ασφάλεια απαραίτητη για την έκδοση της βίζας για άτομα έως και 74 ετών
* Ατομική Ταξιδιωτική Ασφάλιση για άτομα έως και 74 ετών
* Τέλη εισόδων σε αξιοθέατα και χώρους επισκέψεων σύμφωνα με το πρόγραμμα
* Φ.Π.Α.

**ΔΕΝ ΠΕΡΙΛΑΜΒΑΝΟΝΤΑΙ:**

* Όσα δεν αναγράφονται στα «περιλαμβάνονται» ή/και αναγράφονται ως προαιρετικά/προτεινόμενα
* Ξεχωριστή άδεια φωτογράφισης και βίντεο λήψης στα μουσεία (όπου αυτή απαιτείται)
* Επιπλέον γεύματα, ποτά κλπ
* Φιλοδωρήματα, αχθοφορικά κλπ

**ΠΤΗΣΕΙΣ**

|  |
| --- |
| **24-31/10** |
| 1η ημέρα | Αθήνα - ΚωνσταντινούποληΚωνσταντινούπολη - Μόσχα | 03:55 - 05:2509:10 - 13:00 |
| 4η ημέρα  | Μόσχα - Αγία Πετρούπολη | ημερήσιο εξπρές τραίνο ή πτήση |
| 8η ημέρα | Αγία Πετρούπολη - ΚωνσταντινούποληΚωνσταντινούπολη - Αθήνα | 13:55 - 18:0020:15 - 20:45 |

**ΣΗΜΕΙΩΣΕΙΣ:**

* Προκαταβολή για κράτηση θέσης: 700 € και φωτοτυπία της ταυτότητας και στις 2 όψεις ή του διαβατηρίου στη σελίδα της φωτογραφίας. H εξόφληση θα πρέπει να γίνει το αργότερο έως τις 01/10
* Σε περίπτωση ακύρωσης της κράτησης σας επιβαρύνεστε με τα παρακάτω ποσά επί της αξίας της εκδρομής. Σε διάστημα από την εγγραφή έως 45 ημέρες παρακρατείτε η προκαταβολή, σε διάστημα από 44 – 15 ημέρες το 50% της αξίας της εκδρομής και από 14 ημέρες έως την ημέρα της αναχώρησης ο πελάτης χρεώνεται με ακυρωτικά που αντιστοιχούν στο 100% της αξίας της εκδρομής.
* **Οι τιμές είναι δυναμικές και τροποποιούνται** βάση διαθεσιμότητας και τους χρόνους πραγματοποίησης της κράτησης (ενδέχεται να αναπροσαρμοστούν και με βάση της ισοτιμίας του τοπικού νομίσματος)
* **Για το ταξίδι απαιτείται Ελληνικό Διαβατήριο με διάρκεια ισχύος τουλάχιστον 6 μηνών από την ολοκλήρωση του ταξιδιού και έπειτα** (για διαβατήρια άλλων χωρών ενημερωθείτε από τον πράκτορά σας)
* Το τελικό πρόγραμμα των ξεναγήσεων διαμορφώνεται 5 ημέρες πριν από την ημερομηνία της αναχώρησης
* Το πρόγραμμα ενδέχεται να εκτελεστεί και με  διαφορετική σειρά ή μερική αλλαγή, αν αυτό κριθεί αναγκαίο για την καλύτερη έκβασή του. Η χρονική διάρκεια των περιηγήσεων-ξεναγήσεων εξαρτάται άμεσα από την κίνηση στους δρόμους, την περίοδο πραγματοποίησης του ταξιδιού και τις ιδιαιτερότητες του εκάστοτε γκρουπ (π.χ. αριθμός ατόμων, ηλικίες κλπ). Σε σπάνιες περιπτώσεις κάποια από τα αξιοθέατα του προγράμματος ενδέχεται να περιορίσουν ή να απαγορέψουν την είσοδο σε επισκέπτες λόγω υποδοχής επίσημων διακυβερνητικών αποστολών σε αυτά, χωρίς να γίνεται ανάλογη έγκαιρη ενημέρωση προς τα πρακτορεία. Σε αυτές τις περιπτώσεις γίνεται αντικατάσταση της επίσκεψης με κάποια άλλη
* Τα μικρά γκρουπ για τις μεταφορές/μετακινήσεις εξυπηρετούνται με mini bus/van.
* Πολλά ξενοδοχεία δεν διαθέτουν τρίκλινα δωμάτια, συνήθως είναι δίκλινα δωμάτια με προσθήκη μιας πτυσσόμενης κλίνης (ράντσο), ενώ τα περισσότερα από αυτά εξυπηρετούν μόνο παιδιά έως 11,9 ετών ως τρίτο άτομο στο δωμάτιο.
* H ατομική Ταξιδιωτική Ασφάλιση καλύπτει κατόχους ΕΛΛΗΝΙΚΩΝ ΔΙΑΒΑΤΗΡΙΩΝ έως και 74 ετών (ρωτήστε μας για τους όρους και τις προϋποθέσεις ή/και για καλύψεις ατόμων μεγαλύτερης ηλικίας). Οι ασφάλειες δεν καλύπτουν περιπτώσεις επιδείνωσης χρόνιων ασθενειών και συγγενείς παθήσεις

**Ενημέρωση για την έκδοση βίζας Ρωσίας για κατόχους ΕΛΛΗΝΙΚΩΝ ΔΙΑΒΑΤΗΡΙΩΝ:**

Για την «απλή» έκδοση βίζας απαιτείται παραμονή του διαβατηρίου στο προξενείο για 8-10 εργάσιμες [εξαρτάται από την Προξενική Αρχή Αθήνας] και χρειάζονται: **ΤΟ ΔΙΑΒΑΤΗΡΙΟ ΤΟΥ ΤΑΞΙΔΙΩΤΗ** [α)**πρέπει να έχει εξάμηνη ισχύ, μετρώντας από την ημερομηνία** **εξόδου του από τη Ρωσία και έπειτα, β) υπογεγραμμένο από τον κάτοχο** στο αντίστοιχο πεδίο], **1 ΠΡΟΣΦΑΤΗ [τελευταίου εξαμήνου] φωτογραφία [3,5 cm Χ 4,5 cm, έγχρωμη-ματ, σε λευκό φόντο, ενώ το πρόσωπο πρέπει να καλύπτει το 80% της φωτογραφίας]**.

**Επίσης οι ταξιδιώτες θα πρέπει να συμπληρώσουν και υπογράψουν ένα ΕΝΤΥΠΟ ΠΛΗΡΟΦΟΡΙΑΚΩΝ ΣΤΟΙΧΕΙΩΝ – ΔΗΛΩΣΗ ΓΙΑ ΒΙΖΑ** μια **ΥΠΕΥΘΥΝΗ ΔΗΛΩΣΗ** και μια **ΕΞΟΥΣΙΟΔΟΤΗΣΗ προς το γραφείο** (θα τα προμηθευτείτε από το γραφείο μας).

**Όλα τα δικαιολογητικά θα πρέπει να βρίσκονται στο γραφείο μας το αργότερο ΕΩΣ 20 ΗΜΕΡΕΣ ΠΡΙΝ ΑΠΟ ΤΗΝ ΗΜΕΡΟΜΗΝΙΑ ΤΟΥ ΤΑΞΙΔΙΟΥ**. Οι παραπάνω διαδικασίες και πληροφορίες αφορούν έκδοση βίζας για ΕΛΛΗΝΙΚΑ διαβατήρια. Σε κάθε άλλη περίπτωση η διαδικασία έκδοσης διαφοροποιείται ή ενδέχεται να διαφοροποιηθεί